recursal/SuperWikiNEXT-32B huggingface dataset:
A **experiencia de Kennedy-Thorndike**, tamén chamada de **estabelecemento experimental da relatividade do tempo**, consistiu nunha versión modificada da experiencia de Michelson-Morley e serviu, polo seu resultado nulo, para axudar a falsear a teoría do éter. Foi levada a cabo pola primeira vez en 1932.

Nesta experiencia, o proxecto do interferómetro era diferente, onde un dos brazos cruzados do experimento orixinal era moito maior que o outro. Iso visaba tentar compensar o suposto efecto da contracción de Fitzgerald-Lorentz, hipótese *ad hoc* para explicar os resultados nulos da experiencia da Michelson-Morley. Ese suposto efecto só debería influenciar corpos materiais, e serviu de base para as teorías que colocaban os elétrons e prótons como tendo masa de natureza puramente electromagnética, tales como a teoría de Lorentz sobre o asunto.

Sendo un dos brazos do interferómetro moito maior en lonxitude que o outro, estarían suxeitos a diferentes velocidades rotacionais da Terra. Así, estarían suxeitos a diferentes contraccións de Fitzgerald-Lorentz. Tal construción *poría* en evidencia o arraste de éter que non se pode medir na experiencia de Michelson-Morley. Con todo, máis unha vez os resultados foron nulos, reforzando así a teoría da relatividade.

Véxase tamén
------------

### Bibliografía

* Kennedy, R. j. and Thorndike, E. M. (1932). Experimental Establishment of the Relativity of Time. Phys. Rev. 42, 400.

---

|  |  |
| --- | --- |
|  |  *Este artigo sobre física é, polo de agora, só un bosquexo. Traballa nel para axudar a contribuír a que a Galipedia mellore e medre.* *Existen igualmente outros artigos relacionados con este tema nos que tamén podes contribuír.* |

---


|  |  |
| --- | --- |
| Control de autoridades | 
* Wd: Q1229401
* MAG: 138691558

 |
A **Comisión presidencial para o estudo da ditadura comunista en Romanía** (en romanés: Comisia Prezidenţială pentru Analiza Dictaturii Comuniste din România), tamén coñecida coma **A comisión de Tismăneanu** (*Comisia Tismăneanu*), é unha comisión instituída en Romanía polo Presidente Traian Băsescu para investigar o réxime comunista e achegar un informe completo que permita a condena do Comunismo tal e como foi vivido en Romanía.

Historia
--------

Formada no mes de abril do ano 2006 como un xurado liderado polo analista político Vladimir Tismăneanu, centrouse en examinar as actividades das institucións que impuxeron e perpetuaron a ditatura comunista, "os métodos que fixeron posible os abusos, asasinatos, crimes da ditadura, a violación dos dereitos humanos e o papel dalgunhas figuras políticas no mantemento e funcionamento do réxime totalitario en Romanía".

A comisión presentou o seu informe final no parlamento o 18 de decembro de 2006. Foi adoptado coma documento oficial da presidencia romanesa e publicado na súa web. O informe confirmou a Romanía coma o primeiro país do antigo bloque do leste en condenar oficialmente o réxime comunista. A calidade, conclusións e elección dos membros da Comisión do informe están suxeitos a debate no seo da sociedade romanesa. A partir do 8 de xaneiro de 2007, fixéronse modificacións no informe para corrixir erros e omisións.

Notas
-----

1. ↑  EuroNews, ed. (18/12/2006). ""Romania condemns its communist past"". Arquivado dende o orixinal o 04/02/2020. Consultado o 04/02/2020.
2. ↑  *International Herald Tribune*, ed. (2006-12-19). ""Romanian president, in a first for the nation, condemns its Communist dictatorship"". Arquivado dende o orixinal o 22 de decembro de 2006. Consultado o 2006-12-19.
3. ↑  *The New York Times*, ed. (19/12/10). ""Romanian Leader Condemns Communist Rule"". Consultado o 19/12/10.
4. ↑  The modification note on the web site of the Romanian Presidency

Véxase tamén
------------

### Ligazóns externas

* Final Report of the Presidential Commission for the Study of the Communist Dictatorship in Romania *(en inglés)*
Trigo, introducido mundialmente dende o seu lugar de orixe, Mesopotamia.
Vacas, especie introducida mundialmente.
En bioxeografía, unha **especie introducida**, **especie foránea**, **especie alóctona** ou **especie exótica** é unha especie non nativa do lugar ou da área na que se considera introducida. Exemplares de diferentes especies foron transportados polos seres humanos, xa sexa accidental ou deliberadamente, a unha nova localización onde a especie pode ou non chegar a estabelecerse. As especies introducidas poden danar ou non o ecosistema no que se introducen, alterando ou non o nicho ecolóxico doutras especies. Se unha especie resulta daniña, producindo cambios importantes na composición, a estrutura ou os procesos dos ecosistemas naturais ou seminaturales, pondo en perigo a diversidade biolóxica nativa (en diversidade de especies, diversidade dentro das poboacións ou diversidade de ecosistemas) entón é denominada especie invasora. Por mor dos seus impactos nos ecosistemas onde foron introducidas, algunhas destas especies son consideradas enxeñeiros de ecosistemas.

Especies introducidas en illas
------------------------------

A mellor forma de estudar os problemas de especies introducidas que se converten en invasoras é nas illas. Debido a estar illadas das biotas continentais, as comunidades biolóxicas e ecosistemas das illas poden ser sumamente sensibles a alteracións causadas por introducións doutras especies. A miúdo non existen predadores naturais da nova especie e as especies introducidas pódense propagar facilmente ocupando os nichos ecolóxicos dispoñibles.

Notas
-----

1. ↑  U.S. Environmental Protection Agency. Mid-Atlantic Integrated Assessment. 16 de setembro de 2003. Introduced species. Web site at US EPA
2. ↑  Ecured. Especies introducidas

|  |  |
| --- | --- |
| Control de autoridades | 
* Wd: Q1065449
* BNE: XX552121
* BRE: 1800199
* EBID: ID
* GND: 4776201-9
* JSTOR: introduced-species
* LCCN: sh2002000268
* MAG: 173651095
* NDL: 00565774
* PSH: 14093

 |

|  |  |
| --- | --- |
| Identificadores | 
* MeSH: D058865
* MeSH: B01.050.050.580

 |
Para outras páxinas con títulos homónimos véxase: Competencia.
**Competencia** é un tipo de relación interespecífica que ten lugar entre varios organismos de diferentes especies, pero do mesmo nivel trófico ou de obtención de recursos, cando exixte unha demanda activa dun recurso común que pode ser limitado.

Tamén pode establecerse a relación de competencia entre dúas poboacións cando escasean factores de tipo abiótico. Así, dúas plantas poderán competir pola cantidade de auga que hai no chan, ou ben dúas aves poderán competir polo espazo en que construirán os seus niños, é dicir, o espazo de aniñación.

A competencia foi, segundo as teorías con maior aceptación actualmente, moi relevante na evolución das especies, xa que é peza fundamental da selección natural.

Entre especies non sempre se dan relacións de competencia. No caso contrario, onde polo menos unha especie se beneficia por medrar xunto a outra, denomínase facilitación.

Tipos de competencia
--------------------

### Competencia por interferencia

É a que ten lugar cando se realiza unha actividade que limita indirectamente o acceso do outro competidor ao recurso común.

### Competencia por explotación

Ocorre cando varias especies teñen acceso ao mesmo tempo a un mesmo recurso. Son exemplo disto os leóns e os guepardos en África.

Principio de exclusión competitiva
----------------------------------

Observouse que cando dúas especies compiten, unha delas exclúe ou elimina a outra, co cal se ve beneficiada. Este feito, postulado polo investigador ruso G. F. Gause, coñécese co nome de principio de exclusión competitiva. Porén, algunhas poboacións non entran en competencia, a pesar de que precisan o mesmo recurso para vivir e que escasea no ambiente; neste caso ocorre que unha das especies obtén o recurso durante un intervalo de tempo concreto do día (mañá, atardecer, noite etc.), e a outra especie durante un intervalo de tempo do día distinto, reducindo así a necesidade de competencia e evitando que ningunha das dúas especies se vexa deste modo prexudicada. Deste xeito, ambas as dúas especies poden sobrevivir.

|  |  |
| --- | --- |
| Control de autoridades | 
* Wd: Q45767
* EBID: ID
* GND: 4226984-2
* JSTOR: biological-competition
* MAG: 91306197

 |
Na frase, *Irene come mazás*, **mazás** é o complemento directo.
En sintaxe chámase **complemento directo** (ou **obxecto directo**) a función que desempeña un sintagma nominal, un pronome ou unha oración subordinada substantiva que é afectada de forma directa e inmediata pola actividade do verbo: "Pedro come **peras**". Por iso é un complemento que é seleccionado soamente polos verbos transitivos.

Uso da preposición *a*
----------------------

En galego, o complemento directo de cousa constrúese sempre sen preposición, e o complemento directo de persoa non acostuma levar a preposición A. No entanto, se o núcleo do sintagma nominal é un persoal (pronome persoal ou nome de persoa sen artigo) ou mesmo se o complemento directo antecede ao suxeito (orde non habitual), acostuma ir precedido pola preposición **a**:

* "Xoana come **peras**"
* "Lelo matou **o garda**"
* "Lelo gabouno **a el**"
* "Non pillou **ningún**"
* "Os romanos derrotaron **os cartaxineses**", pero "**Aos cartaxineses** derrotáronos os romanos"

Debemos ter coidado de non poñer a preposición a, de forma semellante ao castelán, como complemento directo:

* *Chamei ao médico* é incorrecto, o correcto sería *Chamei o médico*.

O recoñecemento do complemento directo
--------------------------------------

1. Cando se trata dunha terceira persoa ou cousa, o complemento directo localízase substituíndoo polo persoal átono **o**, **a**, **os** ou **as** (e os seus alomorfos **na, no, nas, nos, la, lo, las, los**). Este recoñecemento nunca falla, no caso de facer ben a substitución.

Xisela matou *o gato* > Xisela matou*no*
Este sistema non sempre é válido para os falantes do español, pois é frecuente que os falantes do español, ó falaren galego, incorran no castelanismo denominado lleísmo de persoa, que consiste en substituír a forma do pronome de terceira persoa para o complemento directo *o/os* ou *a/as* pola forma do pronome de terceira persoa para o complemento directo *lle/lles*: "\*Pedro chamoulle por teléfono" por "Pedro chamouno por teléfono".

2. As máis das veces o verbo queda *coxo* se lle quitamos o seu complemento directo, o que facilita o seu recoñecemento:

Irma dixo... *ola*
3. Cando a oración activa vólvese en pasiva, o complemento directo vólvese suxeito paciente.

* **Activa**: *Mariña* (suxeito axente) come *peras* (complemento directo).

* **Pasiva**: *As peras* (suxeito paciente) son comidas *por Mariña* (complemento axente)

Véxase tamén
------------

### Outros artigos

* Complemento indirecto

|  |  |
| --- | --- |
| Control de autoridades | 
* Wd: Q2990574
* BNCF: 58741
* GEC: 0176439

 |
Alegoría, autor anónimo
**Frimario** é o nome do terceiro mes do calendario republicano francés, o terceiro tamén da estación do outono, que dura desde o 22, 23 ou 24 de novembro ata o 20, 21 ou 22 de decembro, segundo o ano. Coincide aproximadamente co paso aparente do Sol pola constelación zodiacal de Saxitario.

O nome do mes deriva de *frimas*, que en francés denota poeticamente a xeada. Segundo o informe á Convención proposto por Fabre d'Églantine, o devandito nome refírese "ao frío, ás veces seco, ás veces húmido, que se fai sentir de novembro en decembro". O sufixo *-ario* denota que o mes pertence á estación do outono, igual que Vendimario e Brumario.

Véxase tamén
------------

### Ligazóns externas

* Historia do calendario republicano francés no blog *Filosofía para la buena vida* *(en castelán)*
* Facsímile dos meses de outono do ano II. *(en francés)*

| * v
* c
* e
Calendario republicano francés |
| --- |
| 
* Vendimario
* Brumario
* Frimario
* Nivoso
* Pluvioso
* Ventoso
* Xerminal
* Floreal
* Pradal
* Mesidor
* Termidor
* Frutidor

 |

|  |  |
| --- | --- |
| Control de autoridades | 
* Wd: Q837276
* GEC: 0110439

 |
Coordenadas: 37°21′23″N 5°58′54″O﻿ / ﻿37.356403, -5.981611

O **Estadio Benito Villamarín** é un estadio de fútbol da cidade de Sevilla, España, onde xoga os seus partidos como local o Real Betis. É o segundo estadio en capacidade da cidade tras o Estadio de La Cartuja.

Leva o seu nome na honra a Benito Villamarín, un dos presidentes do club, segundo votación realizada polos abonados en outubro de 2010, en substitución do nome *Manuel Ruiz de Lopera* que levaba dende o ano 2000, recuperando así o seu nome orixinal.

Historia
--------

O Sevilla Balompié, precursor do Real Betis Balompié xogaba inicialmente no Prado de San Sebastián. En 1920, comeza a xogar no campo do Real Patronato Obrero. A partir do 17 de marzo de 1929 comeza a xogar no Estadio de Heliópolis. Este é sucesivamente remodelado ata converterse no estadio actual. As máis importantes modificacións foron: A construción dos goles Norte e Sur no ano 1958. Posteriormente, volveuse a construír os goles Norte e Sur entre os anos 1971 e 1973. Construción da Tribuna de Beiril 1975. e construción da Tribuna de Fondo en 1979. A construción da Tribuna de Preferencia en 1981 e a construción do 1er Anfiteatro da bancada de preferencia en 1982. Queda o estadio, cunha capacidade de 45.000 espectadores, 27.000 deles sentados. Nel xóganse partidos do Mundial de España'82 e o famoso 12-1 de España a Malta que clasificou á selección española para a fase final da 1984.

### Nova denominación

O 16 de outubro de 2010, fixéronse públicos os resultados da votación realizada entre os abonados para determinar o novo nome do estadio. A participación foi do 30%. Unha minoría de 160 persoas votou por continuar co nome que levara os últimos anos *Manuel Ruiz de Lopera*. En cambio 6.107 (61,5%) optaron por que volvese á denominación anterior *Benito Villamarín*. A opción *Heliópolis* obtivo 2.786 votos (28%).

Notas
-----

1. 1 2

Véxase tamén
------------

### Ligazóns externas

* Futuro Estadio Benito Villamarín
* Sitio oficial do Real Betis
* Sitio con máis fotos e vídeo
* Imaxe do estadio
* Imaxes do estadio

|  |  |
| --- | --- |
| Control de autoridades | 
* Wd: Q126844
* BRE: 5158131

 |
Diagrama dun procesador.
En arquitectura computacional, **CISC** (do inglés, *Complex Intruction Set Computer*, en galego, Computador con Conxunto de Instrucións Complexas) é un modelo de arquitectura de computadores.

Os microprocesadores CISC teñen un conxunto de instrucións que se caracteriza por ser moi amplo e permitir operacións complexas entre operandos situados na memoria ou nos rexistros internos, en contraposición á arquitectura RISC.

Este tipo de arquitectura dificulta o paralelismo entre instrucións, polo que, na actualidade, a maioría dos sistemas CISC de alto rendemento implementan un sistema que converte ditas instrucións complexas en varias instrucións simples do tipo RISC, chamadas xeralmente microinstrucións.

Prototipo XC68000, chip fabricado en 1979.
Os CISC pertencen á primeira corrente de construción de procesadores, antes do desenvolvemento dos RISC. Exemplos deles son: Motorola 68000, o Zilog Z80 e toda a familia Intel x86, AMD x86-64 usados na maioría dos ordenadores persoais actuais.

Hai que facer notar con todo que a utilización do termo CISC comezou tras a aparición dos procesadores RISC como nomenclatura despectiva por parte dos defensores/creadores destes últimos.

---

|  |  |
| --- | --- |
|  |  *Este artigo sobre informática é, polo de agora, só un bosquexo. Traballa nel para axudar a contribuír a que a Galipedia mellore e medre.* *Existen igualmente outros artigos relacionados con este tema nos que tamén podes contribuír.* |

---


|  |  |
| --- | --- |
| Control de autoridades | 
* Wd: Q189120
* EBID: ID
* LCCN: sh90005949
* MAG: 119744841
* PSH: 12398

 |
Este artigo trata sobre o mineral. Para o nome véxase: Celeste (nome).

A **celestina** (do latín *caelestis* que significa celeste, en alusión a súa cor) é un mineral da clase dos sulfatos cuxa fórmula química é **SrSO4** (contén un 56% de SrO e un 44% de SO3).

Aspecto
-------

A celestina preséntase a miúdo en forma de cristais tabulares ou tamén de forma acicular. Moitos exemplares presentan unha cor azul clara moi característica.

* Cristal de celestinaCristal de celestina
* Xeoda de celestinaXeoda de celestina
* Xofre e CelestinaXofre e Celestina

Lugares onde se atopa
---------------------

Atópase con frecuencia en rochas calcarias e areniscas, revestindo cavidades en forma de xeodas ou en filóns hidrotermais en forma de drusas asociada en ocasións con pirita, calcita ou barita

É un mineral moi estendido en España, sendo fácil atopalo en case que tódalas rexións da península.

Usos da celestina
-----------------

A celestina é unha fonte importante da que obter nitrato de estroncio, que logo é usado para a fabricación de fogos artificiais na industria pirotécnica.

Úsase tamén na industria da enerxía nuclear.

Propiedades
-----------

A celestina é un mineral que presenta unha temperatura de fusión moi baixa.

Outros sulfatos
---------------

A anhidrita e o xeso son outros minerais importantes da clase dos sulfatos.

|  |  |
| --- | --- |
| Control de autoridades | 
* Wd: Q407221
* AAT: 300386592
* EBID: ID
* GND: 4638643-9
* LCCN: sh85021628
* MAG: 2778443999
* Mindat: 927

 |
**Compendio** (do latín *compendĭum*) é o nome que recibe unha breve pero detallada e precisa compilación dunha área determinada do coñecemento humano. Na meirande parte dos casos a área de coñecemento refírese a un campo delimitado de interese. Ás veces pode ser un resumo dunha obra maior. Dentro da brevidade da exposición, o compendio pode conter materia complicada e extensa.

Un *compendio* sempre leva aparellada a idea de *síntese*, e pode ser sinónimo de *resumo*, *recompilación*, ou *sumario*. Por exemplo, un *compendio* de física englobará de forma sintética os coñecementos máis relevantes desta póla da ciencia. Pola súa parte, unha enciclopedia "universal" pode citarse como un *compendio* de todo o coñecemento humano.

Notas
-----

1. ↑  Definicións no *Dicionario da Real Academia Galega* e no Portal das Palabras para *compendio*.

Véxase tamén
------------

### Outros artigos

* Vademécum
* Epítome

|  |  |
| --- | --- |
| Control de autoridades | 
* Wd: Q1459574
* AAT: 300026106
* GEC: 0092315
* GND: 4158977-4
* MAG: 2778473407

 |
Coordenadas: 40°27′27″N 3°51′37″O﻿ / ﻿40.457558333333, -3.8602861111111

O **Estadio Cerro del Espino** é un estadio de fútbol que forma parte da cidade deportiva do Atlético de Madrid, situada en Majadahonda, na Comunidade de Madrid.

Nel xogan os seus partidos como locais o Rayo Majadahonda, o Atlético de Madrid B e o Atlético de Madrid Femenino. Tamén é usado polo primeiro equipo masculino do Atlético de Madrid nos seus adestramentos.

Historia e características
--------------------------

Foi inaugurado o 13 de setembro de 1995 cun partido amigable entre o Rayo Majadahonda e o Atlético de Madrid que terminou con vitoria colchonera por 0-1. Ten unha capacidade de 3.376 localidades repartidas en tres bancadas separadas, de cores vermello e branco. A principal é a bancada de Preferencia, a única que conta con localidades cubertas, na que se atopan o palco e a zona reservada para a prensa escrita. Ten unha capacidade de 725 espectadores. Diante sitúase a bancada Lateral con 884 localidades, e por último, a bancada de Fondo, onde caben 1.767 espectadores.

Sufriu a súa primeira gran remodelación durante a tempada 1997-98, cando o Atlético de Madrid B comezou a xogar os seus partidos como local neste estadio e tiveron que realizarse algunhas obras para acondicionar o estadio ás exixencias da Liga de Fútbol Profesional. Conta con vestidores, cabinas de radio, sala de prensa, cabina de televisión e cafetería.

En 2018 tivo que ser remodelado novamente con motivo do ascenso do Rayo Majadahonda a Segunda División. O Atlético de Madrid cedeu ao Rayo o seu estadio, o Metropolitano, para disputar os primeiros partidos da tempada 2018-19 e evitar así o descenso de categoría por non cumprir o estadio Cerro del Espino os requisitos necesarios.

Pódese chegar en transporte público, coas liñas de autobús interurbano 561, 561A, 561B, 653, 654 e a liña urbana 1.

Véxase tamén
------------

### Outros artigos

* Rayo Majadahonda
* Atlético de Madrid
Coordenadas: 42°03′27″N 1°36′43″O﻿ / ﻿42.0574, -1.612

O **Estadio Ciudad de Tudela**, coñecido como *Estadio Municipal José Antonio Elola* ata 2012, é un estadio de fútbol da cidade de Tudela, en Navarra. Foi inaugurado en 1969 e serve de localía ao Club Deportivo Tudelano.

Historia
--------

Foi inaugurado o 17 de agosto de 1969. Ese día, ás cinco e media da tarde polo novo estadio desfilaron todas as seccións deportivas da cidade, fíxose a bendición do estadio e falaron as diferentes autoridades presentes. Asistiron o alcalde do concello, Rafael Añón e José Antonio Elola, ex-delegado nacional de Educación Física e Deportes que deu nome ao estadio. O partido de inauguración entre o Tudelano e Osasuna acabou con empate a un.

En febreiro de 2012 o Estadio José Antonio Elola pasou a chamarse Ciudad de Tudela, por decisión do Pleno do Concello de Tudela pola aplicación da lei de Memoria Histórica.

Notas
-----

1. 1 2  CD Tudelano (ed.). "CD Tudelano, Instalaciones" (en castelán). [*Ligazón morta*]
2. ↑  Fermín Astráin. "El José Antonio Elola pasará a llamarse Ciudad de Tudela". *diariodenavarra.es* (en castelán). Consultado o 2020-03-19.

Véxase tamén
------------

### Ligazóns externas

* Sitio web oficial do CD Tudelano *(en castelán)*
O ***Chicago Tribune*** é un dos principais xornais da cidade de Chicago, Illinois, (Estados Unidos), propiedade da Tribune Company. Anteriormente coñecido como o *World's Greatest Newspaper* (coñecido como *WGN* en radio e televisión), segue sendo o principal diario de Chicago e a súa zona metropolitana, sendo o oitavo periódico máis importante de Norteamérica en vendas.

O 2 de abril de 2007, o *Tribune* anunciou un plan de venda de accións por valor de 8,2 miles de millóns USD, cun prezo de saída de 34$ por acción, e un plan de propiedade de accións para os empregados. O novo presidente do diario é o magnate Sam Zell. Asemade, como parte do acordo, os Chicago Cubs e o seu estadio, o Wrigley Field, foron vendidos, así como a cota do *Tribune* do grupo de canles de televisión Comcast SportsNet.

Historia
--------

O *Tribune* foi fundado por James Kelly, John E. Wheeler e Joseph KC Forrest, aparecendo o seu primeiro número o 10 de xuño de 1847. Logo dun cambio de editores, absorbeu outras tres publicacións da cidade: o *Free West* en 1855, o *Democratic Press* en 1858, e o *Chicago Democrat* en 1861. O seu principal rival na cidade era o *Chicago Daily News*, fundado en 1875.

En 1910, cunha tirada de 188.000 exemplares, era o terceiro diario máis vendido en Chicago.

Algunhas das grandes primicias do *Tribune* foron a publicación do texto orixinal do Tratado de Versalles, en xuño de 1919, e a súa revelación dos plans de guerra dos Estados Unidos en vésperas do ataque xaponés a Pearl Harbor. Na súa portada do 7 de xuño de 1942 anunciou que os Estados Unidos descifrara o código militar PURPLE do Xapón.

Debido ao Regulamento Xeral de Protección de Datos, a páxina web do *Chicago Tribune* non é accesible dende os países da Unión Europea dende 2018.

Notas
-----

1. ↑  "Top 100 diarios de los EE.UU." (PDF). Arquivado dende o orixinal (PDF) o 16 de setembro de 2012. Consultado o 28 de xuño de 2018.
2. ↑  "Chicago Tribune. Noticia de la compra por Sam Zell". Arquivado dende o orixinal o 02 de maio de 2009. Consultado o 02 de maio de 2009.
3. ↑  Newcomb, Alyssa (25 de maio de 2018). "Chicago Tribune, Los Angeles Times block European users due to GDPR". *NBC News* (en inglés).

Véxase tamén
------------

* Páxina web oficial do xornal (*Non accesible dende a maioría dos países europeos*)

|  |  |
| --- | --- |
| Control de autoridades | 
* Wd: Q47596
* EBID: ID
* ISSN: 2165-171X
* OCLC: 7960243
* Rotten Tomatoes: source-68

 |
Unha muller que leva unha faldriqueira vermella.
Unha **faldriqueira** é unha pequena bolsa unida a un cinto que se leva ao redor da cintura por riba dos cadrís e que é asegurada normalmente con algunha clase de fibela. É usada para levar obxectos de pequeno tamaño.

Historia
--------

Vestimenta tradicional dun indíxena americano portando unha faldriqueira.
### Orixes

Realmente non se coñece quen inventou este tipo de bolsos, aínda que se ten coñecemento do seu uso dende hai miles de anos. Como Ötzi, quen viviu hai 5000 anos e foi descuberto conxelado cunha bolsa con cinto para gardar algunhas das súas pertenzas.

Tamén se sabe do seu uso polos indíxenas americanos, que usaban unha bolsa de pel de búfalo atada á cintura xunto coas súas vestimentas.

### Auxe e deceso

A faldriqueira moderna alcanzou unha gran popularidade a finais dos anos 1980 e a comezos e mediados dos 1990. Porén, pasou de moda e é considerado parte do estereotipo do turista. Hoxe en día adoitan levala ciclistas e excursionistas.

Practicidade
------------

A faldriqueira adoita ter grande utilidade para levar medicamentos ou outros obxectos importantes, non moi grandes. É tamén especialmente práctica se se está de viaxe, nunha excursión ou en situacións críticas, xa que permite levar artigos básicos de supervivencia.

Notas
-----

1. ↑  Definicións no *Dicionario da Real Academia Galega* e no Portal das Palabras para *faldriqueira*.
2. ↑  "El hombre de hielo, Ötzi, y su museo en Bolzano". *SaltaConmigo* (en castelán). 2016-08-01. Consultado o 2020-10-28.
3. ↑  Romarate-zabala, Ana Galván (2020-10-14). "Historias de Ana. Blog de Arte y Diseño: LA INDUMENTARIA EN LA PREHISTORIA: ÖTZI, EL HOMBRE DEL HIELO". *Historias de Ana. Blog de Arte y Diseño*. Consultado o 2020-10-28.

|  |  |
| --- | --- |
| Control de autoridades | 
* Wd: Q2742804
* AAT: 300375359
* GiantBomb: 3055-6178

 |
***Fallen*** é o primeiro álbum de estudio da banda americana Evanescence, coa discográfica Wind-up Records. Foi certificado 7 veces disco de platino pola RIAA (Asociación da Industria Discográfica de América) e vendeu máis de 15 millóns de copias desde a súa publicación en 2003. Na 46º entrega dos Grammy gañaron o premio a "Mellor artista novo" e "Mellor interpretación Hard Rock".

Características
---------------

Foi publicado a comezos do 2003, cando os membros oficiais da banda eran: Amy Lee, Ben Moody, Rocky Gray e John LeCompt. David Hodges tamén participou na escritura das cancións do álbum, mais este deixa a banda no 2002, antes do lanzamento do álbum.

Trala publicación, axiña alcanzan a fama co seu primeiro single Bring Me To Life, canción coñecida por formar parte da banda sonora da longametraxe Daredevil.

No álbum destacan cancións coma "Hello", a cal Amy Lee dedica á súa irmá que faleceu aos 3 anos de idade de enfermidade, e "My Last Breath" , inspirada nos atentados do 11 de setembro de 2001 nos Estados Unidos.

Listaxe de cancións
-------------------

| Nº | Título | Escritor | Duración |
| --- | --- | --- | --- |
| 1 | Going Under | Amy Lee, Ben Moody, John LeCompt, Will Boyd, Rocky Gray | 3:37 |
| 2 | Bring Me To Life (feat. Paul McCoy) | Amy Lee, Ben Moody, John LeCompt, Will Boyd, Rocky Gray, Paul McCoy | 3:59 |
| 3 | Everybody's Fool | Amy Lee, Ben Moody, John LeCompt, Will Boyd, Rocky Gray | 3:18 |
| 4 | My Immortal | Amy Lee, Ben Moody, John LeCompt, Will Boyd, Rocky Gray | 4:26 |
| 5 | Haunted | Amy Lee, Ben Moody, John LeCompt, Will Boyd, Rocky Gray | 3:08 |
| 6 | Tourniquet | Amy Lee, Ben Moody, John LeCompt, Will Boyd, Rocky Gray | 4:40 |
| 7 | Imaginary | Amy Lee, Ben Moody, John LeCompt, Will Boyd, Rocky Gray | 4:19 |
| 8 | Taking Over Me | Amy Lee, Ben Moody, John LeCompt, Will Boyd, Rocky Gray | 3:52 |
| 9 | Hello | Amy Lee, Ben Moody, John LeCompt, Will Boyd, Rocky Gray | 3:42 |
| 10 | My Last Breath | Amy Lee, Ben Moody, John LeCompt, Will Boyd, Rocky Gray | 4:09 |
| 11 | Whisper | Amy Lee, Ben Moody, John LeCompt, Will Boyd, Rocky Gray | 5:27 |

En posteriores reedicións do álbum incluíse a versión da banda de "My Immortal". Ademais a edición xaponesa inclúe a canción "Farther Away".

Videografía e singles
---------------------

O primeiro single foi "Bring Me To Life", canción coñecida por formar parte da banda sonora de Daredevil. En setembro de 2003, elixen coma segundo single "Going Under". En outubro de 2003, graban en Barcelona (España) un vídeo para o que sería o seu terceiro single "My Immortal", e foi publicado en decembro dese mesmo ano. O último single elixido é "Everybody's Fool", publicado o 7 de xuño de 2004.

|  |  |
| --- | --- |
| Control de autoridades | 
* Wd: Q155612
* AllMusic: mw0000020727
* Discogs: 11035
* Metacritic: evanescence
* MusicBrainz: ID

 |
***Fala o fistor e fáise o dia*** é unha obra en lingua galega da filóloga francesa Martine Roux, editada por Ediciós do Castro en 1982, na serie Liminar de lingüística.

Características
---------------

A obra escolma "algúns aspectos da tradición oral galega na parroquia do Cebreiro". É o resultado da súa tese doutoral, presentada na Facultade de Letras e Ciencias Humanas da Universidade de Nantes o 26 de xuño de 1979, con dirección de Antoine Resano.

Nos agradecementos a autora explica que foi Álvaro Cunqueiro quen lle recomendou que fixese a súa investigación no Cebreiro. A transcrición dos textos foi revisada por Francisco Fernández Rei, e o traballo contou coa colaboración de Carlos Alonso del Real, quen foi partícipe da publicación e escribiu o prólogo da obra.

Na introdución inclúese unha caracterización lingüística, na que se explica as características propias do galego oriental. O traballo en si está estruturado en catro apartados: "Miseria e traballo", "Vida e morte", "Maxia, relixión" e "Os tempos pasados". Cada apartado inclúe diversos relatos orais dos informadores, comentados ao final pola autora.

> 
> 
> *A loita por supervivir é o centro de tódalas preocupacións do paisano galego e isto dende hai séculos: o tema da miseria, da fame... é dominante ó longo destes contos e prevalece aínda sobre a da angustia frente á morte.*
> Anotacións finais a cargo da autora.
>

Véxase tamén
------------

### Ligazóns externas

* *Fala o fistor e fáise o día*, en OpenLibrary

|  |  |
| --- | --- |
| Control de autoridades | 
* Wd: Q20543738
* ISBN: 978-84-7492-109-0
* OL: OL2932239M

 |
O **foquismo** é unha teoría revolucionaria inspirada polo Ernesto "Che" Guevara e desenvolvida como tal por Regis Debray. A coñecida frase do Che, da necesidade de crear *"un, dous, tres, moitos Vietnams"*, reflicte tal pensamento.

No seu texto *"A guerra de guerrillas",* Guevara postulou que a experiencia da Revolución Cubana demostraba que cando as condicións subxectivas non son suficientes para que as masas leven adiante a revolución socialista, un pequeno foco que iniciase accións típicas da guerra de guerrillas podería conseguir con relativa rapidez que a revolución se expandise, obtendo así o levantamento das masas e o derrocamento do réxime. O "Che" consideraba válidas estas consideracións principalmente para os países atrasados, e sostiña que os "focos" debían tomar como base social ao campesiñado.

A teoría púxose en práctica, en mans do propio Guevara, por primeira vez no Congo, con Laurent-Désiré Kabila e por segunda vez en Bolivia. Ningún dos intentos tivo éxito; o segundo deles finalizou coa captura e execución do Che en Bolivia por parte de forzas do exército dese país, apoiadas pola CIA estadounidense.

Durante os anos '70 e tamén durante os '80, grupos de diversas tendencias políticas (non só en países subdesenvolvidos) tomaron o foquismo como estratexia. Por exemplo, no Brasil, encontrou a súa expresión na Guerrilha do Araguaia. Ningún deles puido levar adiante unha revolución socialista. O foquismo recibiu numerosas e fortes críticas desde o marxismo, e moitas veces foi confundido co método de guerra de guerrillas, o cal foi amplamente utilizado nos procesos de case todas as revolucións socialistas triunfantes: Rusia, China, Iugoslavia, Cuba, Vietnam etc.

Véxase tamén
------------

### Outros artigos

* Che Guevara
* Guerra de guerrillas

|  |  |
| --- | --- |
| Control de autoridades | 
* Wd: Q1435312
* EBID: ID

 |
**Celestino Pais Puga**, nado en Bembibre (Val do Dubra) en 1928 e finado na mesma localidade o 24 de abril de 2002, foi un político galego que foi alcalde de Val do Dubra.

Traxectoria
-----------

Foi nomeado alcalde de Val do Dubra no ano 1967. Nas municipais de 1979 encabezou a lista de UCD e logrou ser reelixido con maioría absoluta. En 1983 encabezou a candidatura de AP, pero foi derrotado pola Agrupación Electoral Independente, obtendo ambas as formacións 6 concelleiros, por 1 do PSdeG. AP apoiou o concelleiro socialista José Pombo Grille, que desta forma logrou a alcaldía. Nas municipais de 1987 foi o número 2 da lista de AP, que encabezou Juan Manuel Baleato Iglesias, que logrou ser a máis votada, mais non puido gobernar dado á unión do PNG (integrado polos anteriores membros da Alternativa Electoral Independente) e da CPG, polo que foi elixido alcalde o nacionalista Manuel García Monteagudo. Seguiu como concelleiro na oposición, e en 1991 retirouse da primeira liña política.

|  |  |  |
| --- | --- | --- |
| Predecesor:**?** |  **Alcalde de Val do Dubra** 1967 - 1983 | Sucesor:**José Pombo Grille** |

Vida persoal
------------

Casou con Luísa Varela Fraga e tivo 2 fillas. Faleceu ós 74 anos o 24 de abril de 2002 na súa casa de Bembibre.

Notas
-----

1. ↑  Necrolóxica en *La Voz de Galicia* ed. Santiago, 25-4-2002, p. 56.

Véxase tamén
------------

### Outros artigos

* Eleccións municipais en Val do Dubra

### Ligazóns externas

* Regalos muy estudiados *(en castelán)*
A sección de baloncesto do **Club Atlético de Madrid** foi un club profesional de baloncesto con sede en Madrid, España. Foi fundado en 1922 por Ángel Cabrera,​ un dos máis importantes impulsores do baloncesto na rexión e que anos despois fundaría o Real Madrid Basket-Ball. Desde os seus comezos viviu unha continua sucesión de desaparicións e refundacións sen encontrar estabilidade até que finalmente desapareceu en 1991.

A supervivencia do club ao longo da historia foi posíbel grazas a compras ou fusións de clubs que lle permitiron refundar a sección ocupando as prazas nas competicións dos equipos implicados. O último deles foi o Club Baloncesto Collado Villalba, que co nome de Atlético de Madrid-Villalba competiron na temporada 1990−91 da Liga ACB. Despois do acordo tras finalizar a temporada, o club disolveuse e desapareceu definitivamente.

Notas
-----

1. ↑  "Baloncesto 1922-Ángel Cabrera y los clubes madrileños". *feb.es* (en castelán).

Véxase tamén
------------

### Ligazóns externas

* Páxina web oficial do Atlético de Madrid
En memoria de Ito Formoso Vidal. Monte Louro, decembro de 2004
**Celestino Formoso Vidal**, coñecido como **Ito Formoso**, nado en Louro (Muros) en 1955 e finado o 13 de xuño de 2004 en Serres (Muros), foi un político galego do PSdeG-PSOE.

Traxectoria
-----------

Armador de arrastre e patrón de pesca. Foi elixido concelleiro do PSdeG-PSOE en Muros tralas eleccións municipais de 1987 e manténdose tralas de 1991 e 1995, neste último caso como número 2, ocupando respondabilidades de goberno durante a alcaldía de Xosé Lago Hermida. Tralo falecemento deste, foi elixido alcalde en maio de 1996, continuando o goberno de coalición que se mantiña co BNG dende as últimas eleccións. En decembro de 1998 rachouse o pacto co BNG e gobernou o resto do mandato en minoría. Encabezou a candidatura socialista nas municipais de 1999, gañando con maioría simple e sendo reelixido alcalde formando goberno co PPdeG, o cal se vira afectado por unha notable escisión en torno ó CDI. Nas municipais de 2003 encabezou de novo a candidatura socialista, pero nesta ocasión empatou a concelleiros cos independentes, os cales os superaron lixeiramente en votos, pero puido conservala alcaldía ó pactar un goberno co BNG. 

Faleceu dun infarto o 13 de xuño de 2004 no seu domicilio na parroquia de Serres, sendo substituído na alcaldía pola número 2 socialista, Caridad González Cerviño.

|  |  |  |
| --- | --- | --- |
| Predecesor:**Xosé Lago Hermida** |  **Alcalde de Muros** 1996 - 2004 | Sucesor:**Caridad González** |

Vida persoal
------------

Estaba casado e tiña 3 fillas. En decembro de 2004 erixiuse un monólito na súa memoria xunta o faro de Monte Louro.

Véxase tamén
------------

### Outros artigos

* Eleccións municipais en Muros
***For Your Own Special Sweetheart*** é o terceiro álbum de estudio da banda estadounidense de post-hardcore Jawbox, publicado o 8 de febreiro de 1994 a través do selo Atlantic Records. O disco foi producido por Ted Niceley, coñecido sobre todo polo seu traballo con Fugazi. Trátase da estrea da banda cun gran selo tras deixar Dischord Records e fichar con Atlantic. Tamén é o seu primeiro álbum con Zachary Barocas na batería, despois de substituír o batería orixinal Adam Wade dous anos antes. O disco non tivo un grande éxito comercial a pesar de recibir críticas positivas.

"Savory" foi o primeiro sinxelo do álbum, seguido por "Cooling Card". "Motorist" e "Jackpot Plus!" lanzáranse anteriormente nun sinxelo de Dischord e regraváronse para este disco. O álbum foi remasterizado e reeditado por DeSoto en 2009 con tres cancións extra (caras b do sinxelo "Savory") e unha nova portada.

A publicación en liña Pitchfork Media situou a *For Your Own Special Sweetheart* no número 70 da súa lista dos 100 mellores álbums dos anos 90.

Listaxe de cancións
-------------------

| N.º | Título | Duración |
| --- | --- | --- |
| 1. | "FF=66"   | 2:41 |
| 2. | "Savory"   | 4:39 |
| 3. | "Breathe"   | 2:47 |
| 4. | "Motorist"   | 3:43 |
| 5. | "LS/MFT"   | 2:50 |
| 6. | "Cooling Card"   | 2:51 |
| 7. | "Green Glass"   | 3:26 |
| 8. | "Cruel Swing"   | 2:16 |
| 9. | "Jackpot Plus!"   | 2:34 |
| 10. | "Chicago Piano"   | 3:30 |
| 11. | "Reel"   | 3:39 |
| 12. | "U-Trau"   | 3:10/3:01 |
| 13. | "Whitney Walks"   | 3:57 |

| Cancións extra da reedición de 2009 |
| --- |
| N.º | Título | Duración |
| 14. | "Lil' Shaver"   | 2:10 |
| 15. | "68"   | 3:17 |
| 16. | "Sound on Sound" (versión de Big Boys) | 4:06 |
| 51:15 |

Notas
-----

1. ↑  "Jawbox - For Your Own Special Sweetheart". *Discogs* (en inglés). Consultado o 2020-11-15.
2. ↑  "Top 100 Albums of the 1990s - Page 4". *Pitchfork* (en inglés). Consultado o 2020-11-15.

|  |  |
| --- | --- |
| Control de autoridades | 
* Wd: Q5466976
* Discogs: 20561
* MusicBrainz: ID

 |
Para outras páxinas con títulos homónimos véxase: Francisco González (homónimos).

**Francisco González Vidal**, coñecido como **Paco Balón**, nado en Ferrol en 1929 e finado na mesma cidade o 10 de outubro de 2013, foi un militante comunista galego.

Traxectoria
-----------

Entrou na Escola de Aprendices da Bazán aos catorce anos. Ingresou no Partido Comunista de España en 1951. Foi un dos responsables da organización do PCE e despois do PCG. Formou parte do aparato clandestino do PCG durante as folgas de 1972. Participou nas candidaturas de EU ao Concello de Ferrol.

Notas
-----

1. ↑  Fallece el dirigente comunista ferrolano Francisco González Vidal, conocido como Paco Balón

Véxase tamén
------------

### Bibliografía

* González Vidal, Francisco (1999). *Paco Balón. Memorias de un comunista ferrolano*. Sada: Do Castro. ISBN 84-7492-923-7.

### Ligazóns externas

* Paco Balón, ante a historia

|  |  |
| --- | --- |
| Control de autoridades | 
* Wd: Q24287025
* WorldCat
* VIAF: 107546940
* BNE: XX1408897

 |
O **Club Brugge Koninklijke Voetbalvereniging** é un equipo de fútbol da cidade de Bruxas, en Bélxica. Actualmente milita na Primeira División de Bélxica.

Historia
--------

O club é un dos equipos de fútbol máis antigos de Europa, pois se fundou en 1891, co nome inicial de *Brugsche Football Club*. O seu primeiro título no campionato belga chegaría na tempada 1919-20.

Con todo tería que pasar un longo período para que o Bruxas conseguise ser campión novamente na liga belga. Isto non se produciu ata a década de 1970, na tempada 1972-73, dando inicio á época dourada do club. Nestes anos 70 gañou ata un total de cinco ligas, e no ano 1978 chegou ata a final da Copa de Europa, sendo o único club de Bélxica que puido logralo. Na final caeu por 1:0 contra o Liverpool FC no estadio de Wembley.

Desde entón converteuse no segundo equipo en número de títulos do fútbol belga, por detrás do RSC Anderlecht, e acumula numerosas participacións na Liga de Campións e na Copa da UEFA.

Palmarés
--------

Xogadores do Bruxas, celebrando a liga belga de 2005.
### Torneos nacionais

* **Primeira División de Bélxica (13)**: 1919-20, 1972-73, 1975-76, 1976-77, 1977-78, 1979-80, 1987-88, 1989-90, 1991-92, 1995-96, 1997-98, 2002-03, 2004-05
* **Copa de Bélxica (10)**: 1967-68, 1969-70, 1976-77, 1985-86, 1990-91, 1994-95, 1995-96, 2001-02, 2003-04, 2006-07
* **Supercopa de Bélxica (13)**: 1980, 1986, 1988, 1990, 1991, 1992, 1994, 1996, 1998, 2002, 2003, 2004, 2005
* **Copa da Liga de Bélxica (1)**: 1985

### Torneos internacionais

* Subcampión da Liga de Campións da UEFA (1): 1977-78

Ligazóns externas
-----------------

* Sitio web oficial

|  |  |
| --- | --- |
| Control de autoridades | 
* Wd: Q190916
* WorldCat
* VIAF: 224133935
* GND: 7743319-1
* LCCN: nb2012000922
* OpenCorporates: 0460444251

 |
Para outras páxinas con títulos homónimos véxase: Francisco García Fernández.
**Francisco García Fernández**, nado en Burgos en 1898 e finado en México en 1953, foi un profesor e político español.

Traxectoria
-----------

Funcionario municipal do concello de Ponteareas, era profesor particular. Foi director de *La Voz del Tea*. Obtivo o título de procurador dos tribunais en xuño de 1936. Tralo golpe de Estado do 18 de xullo de 1936 fuxiu a Portugal e pasouse á zona republicana. Foi xulgado en Vigo por rebelión militar sendo declarado en rebeldía. Foi funcionario do goberno da República. Ao rematar a guerra saíu para Francia. En 1939 embarcou en Marsella para exiliarse en México. Incoáronlle expediente de responsabilidades políticas en 1941.

Vida persoal
------------

Casou con Argentina González Candeira, que logo do golpe de Estado foi detida e estivo presa en Ponteareas.

Notas
-----

1. ↑  *El Tea*, 14-6-1936, p. 2.
2. ↑  *BOE*, 19-7-1941, p. 2862.
3. ↑  Martins Rodríguez, María Victoria (2011). "Cárceles y mujeres en Galicia durante el franquismo". *Stud. hist. H.ª cont.* (Universidad de Salamanca) (29): 87–117.

Véxase tamén
------------

### Ligazóns externas

* 

* Francisco García Fernández na páxina web *Nomes e Voces*.
* Ficha no Departamento de Migración de México
O **Club Atlético Tetuán** foi un club de fútbol de España, da cidade de Tetuán, cando en Marrocos existía o protectorado español.

Historia
--------

O club foi fundado en 1922 en Tetuán, por un grupo de mozos. Chegou a xogar unha tempada na Primeira División Española, a 1951-52, ocupando o último posto da clasificación. Hoxe en día ocupa o penúltimo lugar da Clasificación histórica da Primeira división española de fútbol, só por diante da Cultural Leonesa.

Tras a independencia de Marrocos en 1956, o club divídese en dous: por unha banda, o **Sociedad Deportiva Ceuta** que máis tarde se converte no **Club Atlético de Ceuta**; e polo outro, en 1961, volveu aparecer co nome árabe de المغرب التطواني (Atlético de Tetuán), actualmente coñecido como Mogreb Atlético Tetuán. Este subiu e baixou de primeira a segunda na Liga marroquí con frecuencia, ascendendo por última vez a primeira no ano 2004.

Uniforme
--------

* **Uniforme titular**: Camiseta franxas verticais brancas e vermellas, pantalon azul, medias vermellas e brancas.
* **Uniforme alternativo**: Camiseta azul, pantalón branco, medias azuis.

Estadio
-------

Localización da cidade dentro do protectorado.
O club disputaba os seus partidos no Estadio de Varela, con capacidade para uns 15.000 espectadores. Na actualidade, o Mogreb Atlético Tetuán segue disputando os seus partidos en devandito estadio agora chamado Campo de "Sania Ramel", o cal non sufriu remodelación algunha posto que o Concello de Tetuán non promoveu ningunha axuda nin deixou a particulares facelo.

Datos do club
-------------

* **Tempadas en 1ª**: 1
* **Tempadas en 2ª**: 29
***Foolish*** é o cuarto álbum de estudio da banda estadounidense de indie rock Superchunk, publicado o 19 de abril de 1994 a través do selo Merge Records. O disco foi gravado entre o 30 de novembro e o 2 de decembro de 1993 nos Pachyderm Studios por Brian Paulson, e foi mesturado pola banda e Paulson no estudio caseiro de Steve Albini.

A portada está acreditada á baixista da banda, Laura Ballance. Ballance dixo que aínda que a pintura xerara moita especulación sobre o seu significado máis profundo, fora sinxelamente un intento "sen practicar" de facer unha portada como as de American Music Club. Ela era a único modelo que tiña dispoñible e o coello morto foi engadido despois de que vise a a película de Michael Moore *Pets or Meat*.

*Foolish* completouse pouco despois de que Ballance e o guitarrista e cantante Mac McCaughan rompesen a súa relación. Aínda que para Ballance é o seu terceiro álbum favorito do catálogo da banda, dixo que, "....xirar para *Foolish* foi moi duro. Escoitar esas palabras cada noite e sentirse tan muda. Non cheguei a dicir nada, e aquí dicíao todo.Estaría alí enriba saltando cara arriba e abaixo coas bágoas que me corrían pola cara".

Listaxe de cancións
-------------------

| N.º | Título | Duración |
| --- | --- | --- |
| 1. | "Like a Fool"   | 4:42 |
| 2. | "The First Part"   | 4:47 |
| 3. | "Water Wings"   | 4:03 |
| 4. | "Driveway to Driveway"   | 4:41 |
| 5. | "Saving my Ticket"   | 3:25 |
| 6. | "Kicked In"   | 4:22 |
| 7. | "Why Do You Have to Put a Date on Everything"   | 4:33 |
| 8. | "Without Blinking"   | 3:10 |
| 9. | "Keeping Track"   | 4:42 |
| 10. | "Revelations"   | 3:38 |
| 11. | "Stretched Out"   | 4:13 |
| 12. | "In a Stage Whisper"   | 3:59 |

Notas
-----

1. 1 2 3  Lindsay, Cam (2017-04-20). "Rank Your Records: Laura Ballance Ruthlessly Rates Superchunk’s Ten Albums". *Vice* (en inglés). Consultado o 2020-01-03.

|  |  |
| --- | --- |
| Control de autoridades | 
* Wd: Q5465661
* Discogs: 61124
* Metacritic: superchunk
* MusicBrainz: ID

 |
Un **extraterrestre** (Gl-extraterrestre.ogg pronunciación (axuda ·  info)) é un ser vivo orixinario de fóra da Terra e da súa atmosfera.

A pesar de que moita xente afirme telos coñecido, ou incluso ser un deles, non existe na actualidade ningunha proba fiable que confirme a existencia de vida extraterrestre.

Os extraterrestres son, a miúdo, personaxes de historias de ciencia ficción. Nelas, adoita haber civilizacións extraterrestres moi avanzadas, e que frecuentemente visitan a Terra con fins que poden ser pacíficos (pero experimentais), ou ben hostís.

Na linguaxe popular, un sinónimo de "extraterrestre" é "marciano", ou habitante de Marte. No entanto, os extraterrestres non teñen por que proceder de Marte.

Actualmente estase levando a cabo unha investigación científica para demostrar a presenza de vida no cosmos, é o chamado proxecto SETI, dedicado a rastrear o espazo con radiotelescopios, á espera de captar algún sinal non natural ou mensaxe procedente de seres intelixentes.

Debido a este afán por entrar en contacto con seres extraterrestres, os seres humanos tamén temos enviado en diversas ocasións sinais ou incluso obxectos ó espazo, á espera de que algunha civilización non terrícola nos descubra e poida pórse en contacto con nós.

Na sub-cultura estadounidense "extraterrestre" dise *alien*, que é como se denomina á xente que ven de fóra, (inmigrantes). A palabra "alien" é un termo legal dentro das leis de Estados Unidos para denotar a non-cidadáns do país.

A partir deste concepto creáronse novelas en forma politicamente correcta para falar de inmigrantes dentro dos EUA, sen facelo de forma directa.

A maioría das películas e series de televisión sobre "Extraterrestres" teñen o dobre sentido de falar sobre inmigrantes: *Alien*, *E.T. the Extra-Terrestrial*, *Alf*, *Men in Black*, *War of the Worlds* etc.

Tamén existen outras teorías que afirman que existen seres distintos a nós, pero "dentro" da nosa terra, os chamados "intraterrestres" que habitarían nas profundidades do noso planeta dende millóns de anos antes que aparecera o home das cavernas.